Papersnake/gushiwen huggingface dataset:
九喻九章章二十句
姚燮（清代）

太乙上囚，怫乎螶𧎾。首鼠执岐，莫挥莫攉。焚输自天，其色渥沰。

霿然蔽之，所望奚遌？栖心有涯，敢怨阳薄？冥龙夕迁，大海其涸。

嵺哉廓哉，万汇何橐？虽有性门，不试重钥。贞哉㸒哉，一元何跃。

虽有命灯，不露微皭。

荃蘅不焚，春乃妒馨。有兽者蜽，视之媌娙。乌乎疑世，而矫其形。

勺水在坳，大潮泙泙。孕淑于默，触忭于灵。息不昧昧，知能蹈经。

始妄鲜戒，谁相玉成？弗伸屈蠖，将讥负螟。流涕空山，白猿尔听。

霜斧齿齿，不杀冬青。

沥肝告神，庶谅愚惼。埋此太牢，以洁其脔。漻风珊珊，华蜺绦剪。

文芷佩之，逍遥者辇。晃煜空虚，灵辔可搴。稽首暗祈，辞不露齴。

息轸啴咺，凝睇微睍。流光弗怩，贻我淟愐。厥理有萌，是用昭阐。

辟气四垠，以舞长戭。

抒其旷哀，先秋而厉。冶以鼓之，商飙吾隶。招摇指申，万艳愁蔽。

佪偟百年，罔剖厥悷。太古曷师，南面轩帝。上运有纲，开此盛世。

胡然眴眴，不求汔济。天孙惰眠，庐帷将敝。孤心罕循，六合有际。

愿约刑章，拯尔苛弊。

山川濈濈，方滔其波。蛇蛟可醢，大张罝罗。趋时防忤，匪媕为娿。

媕娿则那，往无异科。君子曰嘻，小人峨峨。不烂是柯，当锄是莎。

仰首流眄，容裔太和。培斯正命，遑问厥他。上有巫山，下有汨𤄷。

吾耳虽蒙，犹能辨歌。

抱蜕摭卑，供朽于蠹。美人隰苓，恝焉西傃。恢炱绛霄，倚軨仙嫭。

宫声玉𥲀，泄作雷呴。胡我有心，动而抵捂。巫咸不来，蹀将奚诉？

曷钳其跗，曷破其瓠？曷柔曷瞀，曷禁曷锢？懮懮挫身，昊宰闻吁。

屏曀养韶，以法婴孺。

趯趯轮尻，何如尺舠？佳宾云至，兔首用炮。春箘翠深，吾眉与捎。

食实可寿，凤皇不遭。嗜芰成癖，安睹蕙虈？胪珍鲜饫，愤彼蚑蛲。

流漾春袂，技以淫要。心为堕华，不知所漂。挦日得月，避寒就熇。

伊子云者，曷由解嘲？

不求我任，宁扤我心。我之伤矣，谁谓我喑？有山曰崟，有水曰湛。

积痗于瘁，匪始自今。慰我瘉兮，尔感之忱。俾我抒兮，尔德之愔。

我先我后，骄阳骎骎。秋阳梦梦，独我照临。云拊我筑，云理我琴。

忧我君子，涕泗其淫。

惟鷟斯翔，惟龙斯骧。厥德孔彰，毋俾其忘。憸人忏伪，亦有肺肠。

抱燋而语，阴山雪炀。持我之素，捍彼之攘。禀骨硌硌，不疑瘠尪。

有材天眷，国是用匡。蚁生万亿，驯及要荒。我心之戆，披可示阳。

莫我云听，以惭以惶。
又寄潼川漕仲房
孙应时（宋代）

郡县仍荒政，朝廷念远方。
向来传诏札，不独戒戎羌。
帝德乾坤大，天聪日月光。
边防须至计，社稷倚安疆。
柳州谒柳侯祠 其二
钱楷（清代）

青青松柏枝，不见龙城柳。惟余剑铭字，笔法辨跟肘。

传闻涉洞剑，携镇风涛吼。行客争椎摹，登登彻座右。

不知剑与柳，何者神所守。墨云荔子碑，并护烛南斗。
下第送宋秀才游岐下杨秀才还江东
许浑（唐代）

年来不自得，一望几伤心。风转蕙兰色，月移松桂阴。

马随边草远，帆落海云深。明旦各分首，更听梁甫吟。
永遇乐 元宵
许德蘋（清代）

月浸春城，花明灯市，游冶佳处。桥畔云迷，楼头彩结，仙阙应也许。

翠影丛中，艳歌声里，最怕霎时微雨。还端整、靓妆簇簇，好牵凤俦鸳侣。

千门如昼，六街闲步，不觉签声催五。宝马尘飞，钿车香惹，群屧争楚楚。

鱼龙游戏，因风忽撼，势若凌空飞去。听邻女、月地花天，从头细语。
汤梅山为道士归吴还山赋一诗以饶
陈深（宋代）

三年独向孤山住，应为梅花滞水演。
沧海鹤归空有语，荒城草水又逢春。
芝田火暖凡砂熟，松峰花香白醣新。
安得与君俱隐去，烟萝深处著闲身。
和赵养正春日游魏园
王之道（宋代）

藜杖芒鞋信脚行，宿云披絮雨初晴。
溪边草色青毡合，竹外山光翠盖横。
弱柳弄閒无限思，小桃含笑不胜情。
清明此去旬余日，花底能寻载酒盟。
猗猗
王守仁（明代）

猗猗涧边竹，青青岩畔松。直干历冰雪，密叶留清风。

自期永相历，云壑无违踪。如何两分植，憔悴叹西东。

人事多翻覆，有如道上蓬。惟应岁寒意，随处还当同。
颂古二首 其二 僧问雪窦明觉如何是佛，曰四山围绕。
释知炳（宋代）

狂狗逐块，瞎驴趁队。只许我知，不许你会。
过安吉县梅溪二首
卫宗武（宋代）

壮年知几到，幽径喜重寻。
异世桃源路，暮春梅子林。
屏山森秀色，槃涧漱清音。
迤逦穷幽渺，山行不厌深。
励志诗 其五
区大相（明代）

嗟我不淑，实昧前算。刚而不克，柔而靡断。方覆一篑，废涂于半。

汎汎中流，茫茫道岸。
句
韩熙载客（唐代）

最是五更留不住，向人枕畔著衣裳。
浣溪沙·莫许杯深琥珀浓
李清照（宋代）

莫许杯深琥珀浓，未成沉醉意先融。疏钟已应晚来风。
瑞脑香消魂梦断，辟寒金小髻鬟松。醒时空对烛花红。
天台道中示同行
章八元（唐代）

八重岩崿叠晴空，九色烟霞绕洞宫。

仙道多因迷路得，莫将心事问樵翁。
大还丹口诀
罗公远（唐代）

世人不知丹有神，试吃狼毒必害人。将知世上有善恶，何不将身近善邻。

女娲鍊得五常气，变化成形补天地。三十六算世间知，七十二石列具位。

天得一而能长，地得一而方久。金得火而转精，木成炭而不朽。

故知唯鍊唯精，大还如何不有？凝我神，定我心，志精可以成黄金。

河车本向铅中取，姹女还须汞里寻。傍思之物谩周彰，太一出水入公量。

淮南调鼎彭祖尝，得道同归不死乡。固济精研须缄密，一文一武莫疏失。

釜下唯铺渌海盐，炉中少用榑桑日。紫烟碧焰喷人香，赫奕鱼鳞透日光。

须同魏伯云中去，莫学姮娥月里藏。酆都落名天府记，地下阴官大怖畏。

兵刃水火不能忤，何但虫蛇兼虎兕。亭亭金骨皆坚牢，郁郁绿身遍绿毛。

曾观东海几回变，数度曾偷王母桃。乘龙驾鹤倾城市，驱策雷公使神鬼。

七日应归缑氏山，千年少别辽东水。道是易，亦大难，青龙白虎自相盘。

阴车湿，阳车乾，夫妻相对卦中安。四方未住沾颜色，五个王侯尽罢官。
春日即事九首
李廌（宋代）

蔼蔼花絮乱，纷纷蜂蝶多。
今年春复尔，不饮奈愁何。
偈颂二百零五首
释正觉（宋代）

华鸟不来空过春，牛头山上懒慵人。
自心净故元无作，放下许多閒苦辛。
山亭宴（湖亭宴别）
张先（宋代）

碧波落日寒烟聚，望遥山、迷离红树。小艇载人来，约尊酒、商量歧路。衰柳断桥西，共携手、攀条无语。水际见鹥凫，一对对、眠沙溆。

西陵松柏青如故。翦烟花、幽兰啼露。油壁间花骢，那禁得、风吹细雨。饶他此后更思量，总莫似、当筵情绪。镜面绿波平，照几度、人来去。
至后承元煇见和复次韵书病中近况十首
方回（元代）

病无医自愈，餐饭渐如常。
懒剔书灯暗，閒挼药纸香。
就今穷有鬼，终爱醉为乡。
输与诸年少，从军过乐浪。
宣徽太尉郑公挽词二首 其二
宋祁（宋代）

谁为云亡恨，曾无可赎身。江山归国路，桃李泣蹊人。

追册君恩厚，题功史笔新。所嗟经济事，不及相平津。
夜合花
金至元（清代）

朝来红艳尽教看，底事灯前欲见难。应是名花深只爱，五更风雨怕摧残。
闻西山虎
梅尧臣（宋代）

猛虎畏白日，孤客莫夜行。
彼以不暴众，此何独忘生。
饥必见人食，不食且无名。
麋鹿能远遁，安得逢怒狞。
由人不由常，役役官有程。
御书飞白玉堂之署四字颁赐禁苑今悬挂已毕辄
李昉（宋代）

玉堂四字重千金，宸翰亲挥赐禁林。
地望转从今日贵，君恩无似此时深。
宴回上苑花初发，麻就中宵月未沈。
衣惹御香拖瑞锦，笔宣皇泽洒春霖。
院门不许闲人入，仙境宁教外事侵。
我直承明逾二纪，临川实动羡鱼心。
武学蔡博干挽诗
项安世（宋代）

天子昔好武，儒臣皆讳文。
谁能有胜具，不肯建奇勋。
半世观行己，千年劝事君。
底须登大耋，金印负前闻。
梅花十咏 其一 忆
段成己（金朝）

初谒琼浆记昔年，迎门一笑想嫣然。夜来雪暗前村路，恨满东风意不传。
走笔赠仙姑
唐庚（宋代）

仙姑八十春秋高，两鬓墨黑无斑毛。鹿胎冠子青纱袍，神风清峻真仙曹。

人生瞥忽如销膏，是非海里翻波涛。五斗官米令人劳，安能俛首争锥刀。

愿仙乞我瓢里一丸药，武陵溪上抖擞世俗腥与臊。

不然教我蝉蜕羽化秘诀之一二，海山深处摘取王母千岁不熟之蟠桃。
冬初望湖上
刘凤诰（清代）

半面林湖瞰我扉，荷枯柳秃送秋归。年成大好螺蚶富，月色微明雁鹜稀。

十丈楼高钟不打，一条城近带如围。商量破却清斋可，粗喜新寒壮酒威。
同雪公游千顶纪事十首 其四
释函可（明代）

经过七里泉声热，欲洗袈裟未有尘。前者何曾是山水，从兹无所不精神。

松阴短短露双塔，梵宇峨峨见一人。却喜冻桃初摘下，石坪分啖不辞频。
寄华春娘
徐君亮（宋代）

自从瞥见如花面，晓夜相思肠欲断。
分明咫尺远如天，何似同心作方便。
游霍童
陈嘉官（宋代）

瀑声深涧浅涧，峰势烟笼雾笼。
仿佛身游海上，须臾觉上山中。
考槃清咏 其二
林廷玉（明代）

青楼谁家子，紫骝黄金络。云霄飞意气，千金重然诺。

罗衣青岑醴，翠釜驼峰濯。檀板金叵罗，笑看红雨落。

盈虚天道明，世事反今昨。一朝时势异，顿然成萧索。
旅窗读汉书
董含（清代）

提兵十万拥元戎，斩帅沉船意气雄。战斗八年能独霸，杀降三户竟无功。

秦军已破漳河上，汉社初移渭水东。诸将膝行齐禀命，莫因成败笑重瞳。
和叶正父见寄
刘黻（宋代）

前生疑是老头陀，却笑今生狷愤多。
谪向梅花岭根住，禅关参得祖师麽。
家弟归自秣陵携酒同登虎邱
郭谏臣（明代）

朝来乌鹊喜，天畔鹡鸰归。挈客登高阁，开樽对落晖。

天香流绮席，秋色上罗衣。醉后回孤棹，风帆一片飞。
垂虹亭
陈直卿（宋代）

西望洞庭突兀，东连仙里人家。
笑指阑干三百，醉来就此乘槎。
题吴此民远游集
王义山（宋代）

偪仄怀居非丈夫，吾今语子好游乎。沅湘到处有司马，嵩华至今谈小苏。

事会无穷闲宇宙，山川有尽眇江湖。奇闻壮观多收拾，刮目他时看阿吴。
颂古一百则 其十三
释正觉（宋代）

言衣半夜付卢能，搅搅黄梅七百僧。临际一枝正法眼，瞎驴灭却得人憎。

心心相印，祖祖传灯。夷平海岳，变化鲲鹏。只个名言难比拟，大都手段解翻腾。
缘识
宋太宗（宋代）

一身独善欲何之，争及衣冠解抚绥。
浮世浅情无限量，愚蒙自是不相规。
直须凭仗分明说，诘取灵源问得知。
要觅洞中闲日月，除将济事谩非为。
次余仲庸松风阁韵十九首 其十九
裘万顷（宋代）

俗书本作于湖样，野鹜家鸡强自分。
王氏无人鲁公死，只今何处觅云仍。
促妆钟
杨备（宋代）

枕面钟声及早催，锦衾香叠百花堆。
蟾蜍影落珊瑚架，照得仙娥下界来。
秋夜寄冯著作
卢纶（唐代）

河汉净无云，鸿声此夜闻。素心难比石，苍鬓欲如君。

露槿月中落，风萤池上分。何言千载友，同迹不同群。
九日与同官游戒珠寺用去年韵
王十朋（宋代）

九日重登古蕺山，劳生又得片时闲。菊花今岁殊不恶，蓬鬓去年犹未班。

蓝水楚山诗兴里，鉴湖秦望酒杯间。醉中同访右军迹，题扇桥边踏月还。
三月廿八日葛龙池朱讷斋二工部冯琢吾葛凤池二太史同游城西黄侍中园林看花四首 其三
于慎行（明代）

改席临虚榭，为欢事每奇。控弦天苑骑，跳剑内园儿。

小榻时欹枕，疏帘久对棋。稍闻深树里，风送桔槔迟。
蝶恋花（和玉林韵）
冯取洽（宋代）

秋到双溪溪上树。叶叶凉声，未省来何许。尽拓溪楼窗与户。倚阑清夜窥河鼓。

那得吟朋同此住。独对秋芳，欲寄花无处。杖履相从曾有语。未来先自愁君去。
老子
释文珦（宋代）

老子深栖趣已成，尘鞿何计可相萦。
寒泉一道知来脉，灵木多相产寄生。
云外暗藏龙虎穴，风中清度鹤猿志。
挝从等是无心侣，同吃山厨芋颗羹。
卢山五咏 饮酒台
苏轼（宋代）

博士雅好饮，空山谁与娱。
莫向骊山去，君王不喜儒。
次韵季共蓬斋夜坐三首 其一
周紫芝（宋代）

幽人怀故乡，夜坐听秋雨。耿耿不成寐，悽悽亦良苦。

酒白应自斟，茶甘为谁煮。喜意入寒灯，诗成看花吐。

乐饥焰短檠，玉虫缀钗股。当亦念衰翁，秋风卧何许。
句
司马朴（宋代）

积雪日出杲，雪飞梅已残。朋游要及时，阁邻有遐观。

乘此芜秽平，快览天宇宽。霁色混银界，旷望连江干。

山如白毫相，滉溢清扬端。一气转浩渺，万里皆瀰漫。

优哉赋梁苑，想像排广寒。
东湖
王云（宋代）

湖景甲东城，亭台相照清。
地分春色早，波动日华生。
绝胜新图展，涵虚古鉴明。
绿杨烟岸侧，风约钓舟横。
再次徐先辈二首
敖陶孙（宋代）

浅闻惩阙漏，小学到凡将。
始制初龙遁，流风渐乌颺。
汔今缃帙富，益我手抄忙。
半世真书癖，衰年忽酒狂。
壮怀邀汗漫，奇服间庞凉。
身许义黄上，名卑崔蔡行。
知心屐几量，阙计木千章。
湖海堪流滞，陈刘略丧亡。
每思辞北阙，真欲老东墙。
度岭官憔悴，藏山计杳茫。
尚方何日舄，侍女几时香。
敛板予行役，怀铅子举场。
翅垂虽一眚，腹果自三长。
孰使多为累，还成少不扬。
忽惊投暗璧，曾是献明珰。
阅世肱三折，论文首一昂。
结欢惭季札，抗对敢元常。
它日联诗社，前羞李杜光。
云隐李季可挽诗二首 其一
曹彦约（宋代）

云卷云舒好静观，谓宜隐者似无端。谁知天上为霖用，竟作人间出岫看。

万里功名当进步，诸昆时节合弹冠。只因自得无心趣，三度归来现宰官。
大除夕为本生父身后百日书以志痛二首 其一
曹家达（清代）

临歧空忆泪痕斑，东海无端倦鸟还。今日盘蔬晕深碧，更凭谁说念家山。
茶溪亭
陶弼（宋代）

茶溪亭上绿沿回，溪上孤城照水开。
谁趁落潮离晚渡，自寻芳草上春台。
年华有限忙中去，人事无涯暗里来。
安得病躯开病眼，碧云瞻拱帝星回。
福恩寺
鹿敏求（宋代）

自怜滚滚抗尘容，深入云山得梵宫。拂榻欲为庄叟梦，披襟聊挹楚王风。

条松老干森森直，古麓寒泉脉脉通。衲子久能严戒律，炉香深炷掩房栊。
吕宣徽挽歌二首
司马光（宋代）

维岳人皆仰，长城众所依。
远猷方克壮，昭世忽长违。
象设俨如在，英灵窅不归。
唯应令名久，竹素蔼余辉。
送客至望云门外
陆游（宋代）

冬温频作雨，晨冷顿催晴。
嫩日满江驿，淡烟笼郡城。
忧民怀凛凛，谋己耻营营。
投檄真须决，邻翁约耦耕。
赵龙图自西川携鹿儿至秦相惠
强至（宋代）

软毛金缕暗，细点雪花匀。
林下远思母，阶前愁傍人。
涧声微可听，野性渐能驯。
公惠成愚好，他年伴幅巾。
句
鲍溶（唐代）

万里岐路多，一身天地窄。（见张为《主客图》）
次中丞韵
彭汝砺（宋代）

人家碧瓦照朱丹，缥缈烟涛密琐关。一水北邻千里海，万峰南揖四明山。

鸟啼浮世尘埃外，人在青云道路间。祇恐公归难久驻，匆匆便捧诏书还。
鹧鸪天（寿太夫）
向子諲（宋代）

戏彩堂深翠幕张。南E97C特地作微凉。葵花向日枝枝似，蓂草忘忧日日长。

门有庆，福无疆。老人星与酒生光。殷勤更假天吴手，倾泻西江入寿觞。
万年春 劝道友
马钰（金朝）

去去来来，来来去去何时了。堪失笑。利名缠倒。衣换知多少。奉劝人人，早把元阳保。休虚耗。结成珍宝。得赴蓬莱岛。
念奴娇 劳劳亭
郑燮（清代）

劳劳亭畔，被西风一吹，逼成衰柳。
如线如丝无限恨，和风和烟。
江上征帆，尊前别泪，眼底多情友。
寸言不尽，斜阳脉脉凄瘦。
半生图利图名，闲中细算，十件常输九。
跳尽胡孙妆尽戏，总被他家哄诱。
马上旌笳，街头乞叫，一样归乌有。
达将何乐？穷更不如株守。
陈。王僧辨
孙元晏（唐代）

彼此英雄各有名，石头高卧拟争衡。

当时堪笑王僧辨，待欲将心托圣明。
雪中驾幸敝庐恭纪
赵普（宋代）

贞元重数荚，滕六剧霏花。
漠漠初濡砌，皑皑欲聚沙。
闾阎银作界，宫阙玉为家。
调鼎惭盐撒，沾温觉絮加。
瑞凝三殿瓦，欣动五云车。
冰柱撑茅屋，琼枝拥翠华。
微行停跸警，冷漏静街哗。
具野曾无隗，磻溪岂问牙。
公然门驻辇，那信室盘蜗。
积素堪麟画，飞黄想兔罝。
一庭看曳练，十道趣宣麻。
戎索筹先后，雄才辨等差。
神威殷地轴，御指落天花。
表贺甘朝稳，裴功敢夜夸。
雪山行献琯，早晚中到星槎。
季夏有怀仲晦
黄铢（宋代）

六月苦炎蒸，山居昼方永。
泠然南风至，萧散荷气骋。
蜩鸣绿树南，鱼跃横塘净。
高蔓展修条，幽篁茁南颖。
良时倏回改，白发益蔽领。
虽无簪组累，要有贫贱{病去丙加省}。
故交何寥阔，画戟光炯炯。
沧洲期未远，岁晏心独耿。
谁同兹寂寞，敛退自幽屏。
向夕牛羊下，过翮急似逞。
默默掩荆扉，明蟾在东岭。
送李中丞、杨判官
李嘉祐（唐代）

射策名先著，论兵气自雄。能全季布诺，不道鲁连功。

流水蒹葭外，诸山睥睨中。别君秋日晚，回首夕阳空。
冬日送僧归吴中旧居
薛能（唐代）

去扫冬林下，闲持未遍经。为山低凿牖，容月广开庭。

旧业云千里，生涯水一瓶。还应觅新句，看雪倚禅扃。
小除日与晓沧游开元寺 其四
丘逢甲（清代）

眼看烂漫好年光，城上高楼野趣长。斜日细吟南涧句，蓣藷花紫菜花黄。
胡监岳挽词
楼钥（宋代）

赋就八叉手，文高三折肱。
青衫双鬓雪，黄卷短檠灯。
梦断采芹水，神凄下马陵。
诸郎追五桂，洗眼看飞腾。
汉宫春（和冯宫教咏梅，依李汉老韵）
徐鹿卿（宋代）

庾岭梅花，到江空岁晚，始放南枝。岂徒冰雪蹊径，不受侵欺。孤高自负，尽炎凉、变态无期。便瘴雨、蛮烟如许，淡妆也不随时。

未肯移根上苑，且竹边院落，月下园篱。除却西湖句子，此后无诗。向□红紫，要十分、妩媚因谁。算只有、天怜清苦，纷纷蜂蝶争知。
秋物八咏
李钟问（清代）

天路悠悠近紫微，孤云往反欲何依。风高鹤背千门出，雨冷龙腥半夜归。

裁锦漫誇凌汉赋，薄罗将就补寒衣。与君好结闲中伴，莫逐狂猋到处飞。
幽誓
范成大（宋代）

天风厉兮山木黄，岁晼晚兮又早霜。虎号崖兮石飞下，山中人兮孰虞。

予造轫兮挟辀，纷不可兮此淹留。灵晔兮遄迈，趣驾兮远游。

予高驰兮雨濡盖，予揭浅兮水渐佩。横四方兮未极，泥盎盎兮予车以败。

望夫君兮天东南，江复山兮斯路巉。恍欲遇兮忽不见，奄昼晦兮云昙昙。

前马兮无路，税驾兮无所。谁与共兮芳馨，独苍茫兮愁苦。
林泉山房二首 其一
秦柄（明代）

自入山中住，翛然物外群。齑盐僧饭合，藜火佛灯分。

闭户深寒木，开窗带湿云。时因意到处，一诵太玄文。
书房杂书
陆游（宋代）

敛版一何久，悬车已後时。
狂酲醒始悔，穷独老方知。
世外乾坤大，林间日月迟。
犹须采药去，不媿鹿门期。
菩萨蛮·还丹节行将何作
李真人（元代）

还丹节行将何作。师曾嘱咐留言约。莫近贵豪门。贵豪赚杀人。不须夸富有。富有难长久。隐循且悠悠。愿将天地俦。
颂十玄谈·祖意
释印肃（宋代）

回途石马出纱笼，嘶起寰中雨后风。
吹散暮运孤月朗，危峦烟寺一声钟。
明知客江心访竺峰
释智愚（宋代）

历尽风霜貌不枯，髑髅前下死工夫。
檮林句了千钧重，江上归来记得无。
为鹤亭作写经图题句 其二
陈曾寿（清代）

甘为人役岂终穷，羞共时人论拙工。初志曾轻阎右相，谁知老作石田翁。
呈知鄜州何士宗
向敏中（宋代）

勋将钟鼓堪铭镂，业为皇王致太平。
貔虎有威开玉帐，犬戎无战卧金钲。
句
黄维之（宋代）

九日溪头携酒去，万安桥上折花归。
和虚中见赠二首
曹勋（宋代）

珊瑚明月堕微茫，春入灯花暖夜缸。
但阅玙璠来棐几，颇惭心迹倦芸窗。
云间旧是贤者隐，江夏久无清誉双。
拭目须君上霄汉，且将韵语伴澄江。
赠倪道士
陆游（宋代）

羽衣暂脱著戎衣，坐定方惊语入微。
归隐玉霄应不出，他年容我扣岩扉？
赋庭前落桂
舒岳祥（宋代）

去岁花开三日事，今秋陆续两番开。
渥丹如雨香犹好，乞与幽人护绿苔。
七月甘六日登四望亭小酌和赵守韵二绝
陈文蔚（宋代）

极目风烟尽一城，身闲无日不登亭。
双明远与孤鸿没，绕郭一江罗带青。
寄陈希夷
潘阆（宋代）

不信先生语，刚来帝里游。
清宵无好梦，白日有閒愁。
世态既如此，壮心应已休。
求归归未得，吟上水边楼。
和执中游山四诗 其二 谷隐寺
彭汝砺（宋代）

楼阁倚天外，钟梵落人间。俗客有时去，野僧长日闲。

白云何所往，飞鸟未能还。一望辄一叹，令人唯厚颜。
戏作赠别效东坡体次其韵
薛季宣（宋代）

茹菜羹时尝苦忆，摴蒱无路塞行期。难逢莫恨丝长断，金锁开缄自有时。
长平怀古
孙冲（宋代）

邯郸无策信冯亭，上党须贪泽起兵。
赵括母言犹不听，当时谁肯计长平。
赞护教
释印肃（宋代）

以南权正，无心应物。
威德标宗，不可轻忽。
欲谈
晁说之（宋代）

欲谈无应莫吾容，悔不居身可否中。
尽日小斋何所乐，芭蕉宜雨竹宜风。
次韵石塔睡庵
韩驹（宋代）

寺南寺北竹阴浓，背日茆茨雪未融。为厌呢喃说禅病，故将𪖙䶎现神通。

殷勤问话非庞蕴，邂逅论交得赞公。借我蒲团睡今夜，五湖春梦雨声中。
鸣山驿夜雨
王之道（宋代）

夜来风雨晓还晴，沙路无泥快早行。
鸟语花容春自好，有生何处不安生。
青萝帐女赠穆郎（榕树）
佚名（唐代）

团圆今夕色光辉，结了同心翠带垂。

此后莫教尘点染，他年长照岁寒姿。
送范启东还京
牟融（唐代）

萧萧行李上征鞍，满目离情欲去难。客里故人尊酒别，

天涯游子弊裘寒。官桥杨柳和愁折，驿路梅花带雪看。

重到京华旧游处，春风佳丽好盘桓。
归梦
吴之章（清代）

东南归路将千里，高滩急峡石齿齿。昼夜狂澜吼雷霆，客子坠心惊不已。

舴艋戒严旬有余，及至抵家差足喜。昨夜扁舟何太轻，乘风破浪独扬舲。

出江入江须顷刻，依稀叱驭驾长鲸。式遏倒卷乱流争，瘴烟净尽天廓清。

到门稚子欢前迎，入觐庭闱喜不胜。山妻呼酒酌中庭，庭下黄花照眼明。

绿醅酷带寒香冽，酣饮闻鸡催晓月。西风半夜撼树巅，惊悟方知梦飞越。
杜曲谒杜子美先生祠
屈大均（明代）

城南韦杜潏川滨，工部千秋庙貌新。一代悲歌成国史，二南风化在骚人。

少陵原上花含日，皇子陂前鸟弄春。稷契平生空自许，谁知词客有经纶。
喜雨与汪伯谐刘希贤吴原博同寅联句 其三
程敏政（明代）

天际阴云散复联，并将风雨作丰年。溯风群燕衣犹湿，溅水新荷叶正圆。

草野久怜农望切，桑林初识圣心虔。莫教夕蝀轻相妒，拟挽天瓢一霈然。
即事
吕本中（宋代）

夭夭桃李花，春到已成蹊。主人不好事，居然作藩篱。

容华坐消歇，芳心端为谁。风雨日衰谢，覆水难再期。

物有幸不幸，难用一理推。不见浣溪女，嫁与陇头儿。
靖节祠
释祖可（宋代）

靖节非傲世，带耻为人束。郁然霜雪姿，受正如松独。

高歌归去来，自种松与粟。寓意琴书间，处己审缨足。

倾觞三径醉，颓然忘宠辱。江山有遗迹，庶以拯流俗。
雪怀陈明经经业 其一
钱载（清代）

乡人数南至，经岁问音书。对雪寒无藉，思君懒不如。

秋堂新稻入，午枕浊醪余。生事双扉阖，从传与世疏。
毗卢阁送可大南旋
于慎行（明代）

梵阁俯珠林，龙宫岁月深。几人同啸咏，此日复登临。

画栋含朝雨，青峰起暮阴。不堪欢会地，又怅别离心。
老马
宋无（元代）

瘦蹄生入玉门关，病放沙场战骨閒。归龁残刍应有泪，将军头白戍天山。
遣兴
陆游（宋代）

翳翳鱼盐市，迢迢桑麦村。
山家薪炭足，野叟裤襦温。
罝兔残芜尽，叉鱼积水浑。
诗书老无效，犹拟付儿孙。
上许大卿 其二
员兴宗（宋代）

晴雾青冥马首来，道逢双剑倚天开。北轩赋就含经纬，斗觉灵光气象推。
西斋落成呈荣茂世
王质（宋代）

主人乞我短窗明，推挽清风堕两楹。千里坐安双脚稳，万金难两一轩清。

扫除旧念无遗恨，收拾新工上短檠。幸有诸郎共料理，紧催灯火赴功名。
陈鲁南学士自山东寄遁志十绝和之 其十
顾璘（明代）

旧路石冈僻，新堂松坞深。春风猿鹤侣，扶杖远相寻。
擢第后东归书怀，献座主吕侍御
孟郊（唐代）

昔岁辞亲泪，今为恋主泣。去住情难并，别离景易戢。

夭矫大空鳞，曾为小泉蛰。幽意独沉时，震雷忽相及。

神行既不宰，直致非所执。至运本遗功，轻生各自立。

大君思此化，良佐自然集。宝镜无私光，时文有新习。

慈亲诫志就，贱子归情急。擢第谢灵台，牵衣出皇邑。

行襟海日曙，逸抱江风入。蒹葭得波浪，芙蓉红岸湿。

云寺势动摇，山钟韵嘘吸。旧游期再践，悬水得重挹。

松萝虽可居，青紫终当拾。
喜迁莺·祥云笼昼
刘仙伦（宋代）

祥云笼昼。正梅花弄粉，岁寒时候。长记今朝，瑶台仙子，降作人间明秀。四德生来全备，绿鬓年年依旧。更满目，儿妇儿孙，林罗前后。

知否。笙歌奏。去岁芳筵，好事今年又。寿烛高烧，寿词齐唱，满劝长生酒。元自荣华富贵，况复康宁福寿。愿此去，等鹤算龟龄，天长地久。
寄远人
杜牧（唐代）

终日求人卜，回回道好音。那时离别后，入梦到如今。
郑君天常有诗贻杨尉因次韵以赠
强至（宋代）

屡衄名场岁已高，此行谁赠一绨袍。
久从客路嗟重趼，独对秋风感二毛。
游倦几漫许都刺，愤深将广楚人骚。
而今荐口难开吻，第爱穷途节可褒。
挽王吉父知县
陈耆卿（宋代）

冰把升沉挂舌端，排空剑气逼人寒。
竟锄卉服功良易，及试花封事转难。
病骨欲从閒里过，长身仍作梦中看。
醒庵文献知多少，一子雍容尚耐官。
白鹤观
欧大章（明代）

白鹤岩前紫翠重，短筇飞步蹑仙踪。垂萝影落千寻壁，过雨风仙万壑松。

玉液已消丹灶冷，金书犹记白云封。淩霞一去空留舄，古木荒台自暮钟。
哭邱含三子章
钱光绣（清代）

岂为烟波震泽宽，肯贪虾菜足盘餐。
青衫泪湿白司马，皂帽尘蒙管幼安。
去日朱颜频抚镜，归来华发漫垂竿。
只应不负金川恸，入地犹惊碧血寒。
和景严咏新得蒲萄
洪适（宋代）

名传马乳久，物比蚌胎稀。高出酴醾架，轻铺薜荔衣。

孤根临水窟，疏蔓接篱围。急酿凉州酒，西园盖欲飞。
送王道士
章甫（宋代）

华阳洞天昔曾游，华阳道士今相访。
江头倦客老更拙，山中故人喜仁恙。
晴沙唤渡何匆匆，鸿飞冥冥天北风。
他日希虚如话我，凭君一一谢诸公。
五方帝 其十一
郊庙朝会歌辞（宋代）

于赫路寝，肆筵有序。粤若西颢，其神执矩。以荐币玉，式陈簠簋。

神其格思，受天之祐。
游李卫公平泉庄
司马光（宋代）

相国已何在，空山余故林。
曏时堪炙手，今日但伤心。
陵谷尚未改，门阑不可寻。
谁知荆棘地，鹤盖旧成阴。
杂咏 汉建昭铜鹰足灯
曾习经（清代）

腻蜡铜盘又一时，铭词犹见建昭遗。谁知寂寞书窗下，曾与阳平照舞衣。
巡按苏州舟中偶成
黎光（明代）

晓听纶音出大廷，驿夫挝鼓放舟行。江心水拥金山寺，京国云连铁瓮城。

松节固知经岁好，葵心先已向阳倾。此行止为询民瘼，未暇登临畅客情。
寄郑明举香
李新（宋代）

手匀沉实伴兰荪，著壁青烟未有痕。
掩鼻新来憎甲俗，拂衣无有避膏昏。
不成乱臭须持枣，却恐偷生误返魂。
寄语山间郑夫子，年来悬麝厌当门。
十拍子（暮秋）
苏轼（宋代）

白酒新开九酝，黄花已过重阳。身外徜来都似梦，醉里无何即身乡。东坡日月长。

玉粉旋烹茶乳，金薤新捣橙香。强染霜髭扶翠袖。莫道狂夫不解狂。狂夫老更狂。
谒项王庙
张玉书（清代）

项王祠枕长河水，拔山气沸惊涛起。阴森白昼啼鼪鼯，萧瑟西风黯菰米。

座傍乌骓伏不鸣，馀怒犹欲乘云腾。想象悲歌出垓下，可怜遗恨迷阴陵。

英雄坎壈识天意，失路东归亦何济？万户轻身赠故人，一死何颜见义帝？

往事东流逝不回，雌雄壁垒空尘埃。君不见下相城头望丰沛，樵歌暮上歌风台。
句
石延年（宋代）

水活冰无日，枝柔树有春。
满江红 四首并和实之 其九
刘克庄（宋代）

往日封章，曾耸动、君王颜色。今似得、三闾公子，四明狂客。

古不能钳言者口，天方欲寿中朝脉。算人间、岂有病无医，须针石。

年冉冉，袍犹碧。心耿耿，头先白。笑臣舒迂缓，臣山愚直。

拂袖归来羞炙手，望尘拜了难伸膝。把富春濑与首阳山，图斋壁。
咏廿四气诗 小雪十月中
元稹（唐代）

莫怪虹无影，如今小雪时。阴阳依上下，寒暑喜分离。

满月光天汉，长风响树枝。横琴对渌醑，犹自敛愁眉。
追挽谢都转令岳石厓秀才 其一
符锡（明代）

乐公还自好，何预卫郎贤。隔世看□玉，还应相照鲜。
石榴歌
庄布（唐代）

玳瑁壳皴枝婀娜，马牙硝骨绵敷裹。霜风击破锦香囊，鹦鹉啄残红豆颗。

美人擎在金盘腹，错认海螺斑碌碌。满口含尝琼液甘，一堂齿冷敲寒玉。
西湖寿星院此君轩
苏轼（宋代）

卧听谡谡碎龙鳞，俯看苍苍立玉身。
一舸鸱夷江海去，尚余君子六千人。
曾子固舍人挽辞 其二
释道潜（宋代）

雄词大册破幽昏，返覆难窥斧凿痕。投老雍容归法从，衔哀仓卒去都门。

云泉已负高秋约，江渚空悲静夜魂。谁与朝廷终太史，君王应待鹡鸰原。
示二子
欧阳鈇（宋代）

先君以官贫，我仍遗以安。
但愿两儿健，扶持一翁孱。
何须待门生，悠然柴桑閒。
吴兴刘翰贻以新刊雪桥诗话寄赠作此答谢
庞鸿书（清代）

《河岳英灵》炳日星，百年坛坫有遗型。鸡林声价谁重问，收拾都归野史亭。
中秋夜集次郡伯李公韵
吴李芳（清代）

每从风雨祝新晴，兀坐城隅江水青。半壁篝镫方黯黯，平台皎水自明明。

菰菱乍白蝉无语，橙橘才黄雁有声。樽酒颇堪酬永夜，湖天漠漠故人情。
美玉
南巨川（唐代）

抱玉将何适，良工正在斯。有瑕宁自掩，匪石幸君知。

雕琢嗟成器，缁磷志不移。饰樽光宴赏，入珮奉威仪。

象德曾留记，如虹窃可奇。终希逢善价，还得桂林枝。
文炳近岁节感怆作诗宽之
陈造（宋代）

严侯才气旧无朋，晚作江淮肉食僧。
饱对风烟吐膏馥，时因节食动销凝。
君今宛是林和靖，我亦何如杜伯升。
浊酒寒菹共一笑，未妨同剔课诗灯。
一丛花·花里美人
饶芝祥（清代）

芳蹊杨柳转青青。柳上有啼莺。玉骢喜向花中度，过红墙、又到红亭。

芍药阶前，蘼芜架畔，依约有人行。

蓦然闻唤小红声。清滑又分明。芙蓉带露桃含雨，同一般、艳丽轻盈。

风曳裙回，云添鬓重，妆点可怜生。
玉芝观王道士（一作章道士房）
周贺（唐代）

四面杉萝合，空堂画老仙。蠹根停雪水，曲角积茶烟。

道至心极尽，宵晴瑟韵全。暂来还又去，未得坐经年。
端州别袁侍郎
宋之问（唐代）

合浦途未极，端溪行暂临。泪来空泣脸，愁至不知心。

客醉山月静，猿啼江树深。明朝共分手，之子爱千金。
闵雨诗 其十三
刘敞（宋代）

天子之庆，视雨之积。自天降康，时万时亿。眉寿无疆，以靖四国。
秋夜明湖宴集，赠单公子鉊二首 其二
李宪噩（清代）

阶前委毛羽，山雀了今生。满牖空晴景，开帘失晓声。

栖边笼自挂，啄处粒还盛。此恨谁当识，娃僮倍有情。
送王行素擢任山东阃司
释今无（明代）

春云千骑列双旌，专阃欣看晋擢荣。五岭乌台尊节制，二东锁钥重干城。

江边柳色情偏重，驿路桃花步自轻。别后相思何所寄，一林明月上方清。
感事四首
欧阳修（宋代）

空山一道士，辛苦学延龄。
一旦随物化，反言仙已成。
开坟见空棺，谓已超青冥。
尸解如蛇蝉，换骨蜕其形。
既云须变化，何不任死生。
南乡子·小隐远民尘
许有壬（元代）

小隐远民尘。草舍三闲柳作椽。围绕佳城才二顷，山田。便觉胸中绰绰然。世态自争妍。老我壶觞业自专。地阔天宽容醉舞，回旋。又似偷闲
辞岁
李光庭（清代）

终岁供消遣，今宵忍更辞。须知将去候，即是欲来时。

熰喜松明快，催嫌爆竹迟。何如陈酒脯，酬我一年诗。
许子位惜别
钱陆灿（清代）

老来方识许文休，同作天涯汗漫游。东道诸侯争置酒，南朝秋漫一登楼。

故乡此去多红树，别后相思两白头。疁水虞山渔钓处，青鞋布袜有扁舟。
药名一绝
洪皓（宋代）

独活他乡已九秋，刚肠续断更淹留。
宁知老母相思子，没药医治白尽头。
赠别上官良史
吴惟信（宋代）

不惜黄金一醉君，唤歌催舞语纷纷。天涯明月空相忆，寒雁无声入断云。
再省剡姊
苏泂（宋代）

短景催长至，冬温为小春。
昔游今更省，母逝姊为亲。
风木悲吟楚，晴沙巧籀秦。
扁舟君莫羡，未必自由身。
上尚郎中
刘鉴（宋代）

六合阴沉一样云，行人白昼亦黄昏。
贪财吏似方山犬，逃命民如入峡猿。
典到琴书犹小事，卖抛田产更销魂。
先生明共霜台月，照彻茅檐几泪痕。
仙翁山下遇王由正用驿壁二诗之韵见意 其二
邹浩（宋代）

烟雨冥冥不肯晴，无因飞步数峰青。朅来山下倾谈麈，全似江边语醉醒。
冬夜诸僚长过集小斋雄谈竟夕
邓云霄（明代）

雨雪霏霏冷绛毡，相过结伴共谈天。读书远愧三冬足，雄辩谁居五鹿前？

隐吏正谐方外语，俸钱堪给酒中仙。主人留客宜清夜，鹤性从来不爱眠。
梅花村寻梅不见
韩晃（明代）

乱云堆里一长筇，碧草烟萦翠影重。万树秋声纷落叶，数椽茅屋掩深松。

岂无孤艳带寒日，那有远香随野风。却忆素绡真不俗，南枝春去杳难逢。
奉和御製读后周书
夏竦（宋代）

南荆推德厚，千里远從师。
奥识通三教，清声冠一时。
就招虽暂至，恋本固难移。
故老称前事，儒宗道益滋。
寄吴元中给事
李纲（宋代）

千里同风一念间，琳宫筦库等为閒。高怀自遂全三乐，懵学于今见一斑。

顾我望云惟陟岵，羡公戏彩日承颜。何时恩许归终养，因得扁舟事往还。
峡边山寺
汪元量（宋代）

寺近阴崖多雾雨，峡边灵窦忽风雷。
松间白足攜诗板，石上苍头把酒杯。
宪司后园葺旧亭榜以明秀元少监有诗次韵
郭印（宋代）

烂漫烟光一目收，危亭葺就壮岑楼。
三巴故国山川在，万古长空日月流。
江水奔腾无昼夜，石田耕穫漫春秋。
兴来筇竹随儿辈，径路平生不惯由。
冬闺怨
万俟绍之（宋代）

塑出狮毬对画阑，笑呼女伴傍前看。
宫鞋湿透犹堪着，未抵空闺绣被寒。
原上新居十三首
王建（唐代）

新占原头地，本无山可归。荒藤生叶晚，老杏著花稀。

厨舍近泥灶，家人初饱薇。弟兄今四散，何日更相依。

一家榆柳新，四面远无邻。人少愁闻病，庄孤幸得贫。

耕牛长愿饱，樵仆每怜勤。终日忧衣食，何由脱此身。

长安无旧识，百里是天涯。寂寞思逢客，荒凉喜见花。

访僧求贱药，将马中豪家。乍得新蔬菜，朝盘忽觉奢。

鸡鸣村舍遥，花发亦萧条。野竹初生笋，溪田未得苗。

家贫僮仆瘦，春冷菜蔬焦。甘分长如此，无名在圣朝。

春来梨枣尽，啼哭小儿饥。邻富鸡常去，庄贫客渐稀。

借牛耕地晚，卖树纳钱迟。墙下当官路，依山补竹篱。

自扫一间房，唯铺独卧床。野羹溪菜滑，山纸水苔香。

陈药初和白，新经未入黄。近来心力少，休读养生方。

拟作读经人，空房置净巾。锁茶藤箧密，曝药竹床新。

老病应随业，因缘不离身。焚香向居士，无计出诸尘。

移家近住村，贫苦自安存。细问梨果植，远求花药根。

倩人开废井，趁犊入新园。长爱当山立，黄昏不闭门。

和暖绕林行，新贫足喜声。扫渠忧竹旱，浇地引兰生。

山客凭栽树，家僮使入城。门前粉壁上，书著县官名。

住处钟鼓外，免争当路桥。身闲时却困，儿病可来娇。

鸡睡日阳暖，蜂狂花艳烧。长安足门户，叠叠看登朝。

近来年纪到，世事总无心。古碣凭人拓，闲诗任客吟。

送经还野苑，移石入幽林。谷口春风恶，梨花盖地深。

懒更学诸馀，林中扫地居。腻衣穿不洗，白发短慵梳。

苦相常多泪，劳生自悟虚。闲行人事绝，亲故亦无书。

住处去山近，傍园麋鹿行。野桑穿井长，荒竹过墙生。

新识邻里面，未谙村社情。石田无力及，贱赁与人耕。
醉思凡
孙惟信（宋代）

吹箫跨鸾。香销夜阑。杏花楼上春残。绣罗衾半闲。

衣宽带宽。千山万山。断肠十二阑干。更斜阳暮寒。
夕游覆釜山道士观因登玄元庙
钱起（唐代）

冥搜过物表，洞府次溪傍。已入瀛洲远，谁言仙路长。

孤烟出深竹，道侣正焚香。鸣磬爱山静，步虚宜夜凉。

仍同象帝庙，更上紫霞冈。霁月悬琪树，明星映碧堂。

倾思丹灶术，愿采玉芝芳。傥把浮丘袂，乘云别旧乡。
叹老
陆游（宋代）

小筑依林薮，残年迫耄期。
衣宽方觉瘦，步蹇始悲衰。
食饮常多忌，方书动自随。
园花几分在？睡起问吾儿。
过林灵素坟
白玉蟾（宋代）

众僧莫怨赵归真，此是容成太玉君。
始末四年曾就日，相将五秩即腾云。
帝心俾立神霄教，州额由升应道军。
泉石依然冠剑冷，至今雷电御松坟。
和王侍郎中春即事
李洪（宋代）

溪头飞絮白毡铺，五马班春计不疏。
泛宅浮家行乐胜，浪花云叶赋诗馀。
竞传画戟凝香什，莫望高轩织翠裾。
碧落承明公厌直，水晶宫阙更谁如。
得故人书偶题
陆游（宋代）

小筑稽山下，狂歌剡曲傍。
乡邻共鸡黍，童稚学农桑。
白首余年促，青编後日长。
此心谁复许，三叹付书囊。
杂曲歌辞。长乐少年行
崔国辅（唐代）

遗却珊瑚鞭，白马骄不行。章台折杨柳，春草路旁情。
柳梢青（友人至）
赵功可（宋代）

客里凄凉，桐花满地，杜宇深山。幸自君来，谁教春去，剪剪轻寒。

幸怀无语相看。谩写人、徽弦自弹。小院黄昏，前村风雨，莫倚阑干。
满江红（己酉春日）
张炎（宋代）

老子今年，多准备、吟笺赋笔。还自喜、锦囊添富，顿非畴昔。书册琴棋清队仗，云山水竹闲踪迹。任醉筇、游屐过平生，千年客。

回首梦，东隅失。乘兴去，桑榆得。且怡然一笑，探梅消息。天下神仙何处有，神仙只向人间觅。折梅花、横挂酒壶归，白鸥识。
过荆轲冢四绝句
晁说之（宋代）

太子当年计不疏，虎狼有剑断头颅。
逡巡不血荆轲手，自要辒凉费鲍鱼。
和王天任韵
虞俦（宋代）

槐影侵阶昼未移，筠筒忽见破愁眉。新篇谁出诸公右，此事终成一段奇。

我欲泼醅浮大白，君当枉驾授前绥。相从日日南坡上，流落人间总是诗。
缫丝曲
陈景钟（清代）

三春雨足桑叶肥，家家饲蚕昼掩扉。三眠三起近小满，桑葚垂垂叶已稀。

盼得红蚕齐上箔，更喜同功茧不薄。大妇收拾缫丝车，小妇安排汤满镬。

银丝抽绎比清霜，虚室堆床生白光。哑哑轧轧声不绝，绿阴低处新丝香。

小姑回头笑问嫂，转眼相看织成缟。茜红鸭绿染随心，长剪腰裙短裁袄。

嫂云小姑尔未知，阿哥正苦卖丝迟。明朝抱入城中去，已值官粮征比时。
咏虞美人草 其一
徐桂（明代）

楚宫人去霸图移，剩有芳名寄一枝。浥露晚妆馀涕泪，临风夜舞忆腰肢。

乍翻尚自疑红药，欲刈终难混绿葵。若使灵均当日见，不将哀怨托江蓠。
恭和乾隆御制峭帆亭戏咏原韵钱陈群
钱陈群（清代）

红杏香茅横水滨，宸游先咏试题新。帆收静玩亭中景，幔卷遥迎陌上人。

堤柳受风金勒击，渚蒲冒雨白鸥亲。凭栏为爱韶光好，一曲春光次第循。
奉送李彦国还庐陵
张孝祥（宋代）

李生来岭南，自挟书一束。食箪寄萧寺，矻矻昼夜读。

馀子让头角，文作翻手速。小试不尽能，它日真可卜。

里中老仙伯，曾对玉堂宿。高节老弥厉，名盖斗南北。

掖垣我畏友，不爱万钟禄。卷藏一丘下，勋业所迫逐。

子归问道要，储作饥岁谷。富贵偶然耳，吾欲子金玉。
登鸡鸣山后阁
顾我锜（清代）

面水凭城小阁开，萦纡磴道已千回。人耕废陇酬勋庙，马啮荒榛测景台。

照郭寒流明似镜，隔江远岫翠成堆。南朝射雉停举处，败叶鸣蝉极可哀。
宝林寺六景 其二 初有潭
释性晓（明代）

何年潭水翳林间，今有清光见此山。一任风来波不起，潭心可似老僧闲。
贾家庄
文天祥（宋代）

行边无鸟雀，卧处有腥臊。
露打须眉硬，风搜颧颊高。
流离外颠沛，饥渴内煎熬。
多少偷生者，孤臣叹所遭。
别表弟司秀才
王令（宋代）

吾学老无长，吾日亦自爱。
念当相舍去，反覆互嗟慨。
谋道苟能同，千里如坐会，
又何重子行，吾意自有在。
寄润州庞籍
范仲淹（宋代）

北固高栖海气寒，使君应此凭阑干。春山雨后青无限，借与淮南洗眼看。
李相亭
张弼（明代）

百室犹江邑，千年李相亭。乾坤留正气，山水有馀清。

赤手扶皇宋，丹心契孔明。蘋香聊一荐，俯仰不胜情。
杜北山同石峰僧来访
徐集孙（宋代）

梅花同伴瘦，一瘦有谁过。
岁事那堪晚，心期未易多。
杯深和月吸，砚冷带冰磨。
山暝归鸦急，相分独奈何。
倚杖（盐亭县作）
杜甫（唐代）

看花虽郭内，倚杖即溪边。山县早休市，江桥春聚船。

狎鸥轻白浪，归雁喜青天。物色兼生意，凄凉忆去年。
答端
韦应物（唐代）

郊园夏雨歇，闲院绿阴生。职事方无效，幽赏独违情。

物色坐如见，离抱怅多盈。况感夕凉气，闻此乱蝉鸣。
忠显刘公挽诗 其一
张嵲（宋代）

自从玉帛交殊域，一见寒盟为隐忧。乱相方虞邻国难，庙堂谁听徙薪谋。

义如杞殖仍忠壮，识比申胥不怨尤。松柏萧萧九原路，高名常共建溪流。
青玉案 五更
屈秉筠（清代）

一灯红剩残花滴。觉帐底、浓寒袭。倚枕听时声响寂。钟儿敲毕。

鸡儿啼歇。窗影依然黑。

此时小梦刚收拾。又几许、闲愁积。耐得绣衾频转侧。悽悽恻恻。

思思忆忆。误了东方白。
临江仙·夜泊瓜洲
吴锡麒（清代）

月黑星移灯屡闪，依稀打过初更。清游如此太多情。豆花凉帖地，知雨咽虫声。
渐逼疏蓬风淅淅，几家茅屋都扃。茨茹荷叶认零星。不知潮欲落，渔梦悄然生。
书生入戎马之场歌赠夏继先兼送还镇海安
释今无（明代）

君不见当年班生投笔起，骞腾宝剑驱千里。风云气节相激昂，富贵功名堪自取。

伏生九十诵陈经，烈士敲碎玉壶冰。壮心不使暮年惜，绿发成名入青冥。

我观夏生骨节奇，青衫弃却扬清徽。龙骧凛凛誇逸足，双瞳闪闪长庚微。

经学丹青精以练，杜公武库何须羡。赞匡果毅取临时，金刚玉润如轰电。

横海楼船见大旌，修成战具东瓯平。铜柱界边宽眼力，吟成好句彻沧溟。

两年驻纛五羊东，扁舟萧寺时相逢。笑语但看鸥鸟下，此心不向时人通。

牛头道者智威师，重岩学道悬雕弓。今日送君归旧镇，疮痍息后期芳踪。
齐天乐 北河早发
周祖同（清代）

玉骢无奈催人起，登车一灯低照。乱辙随尘，重衾卷梦，扶入瞻帷寒峭。

看看渐晓。认点点疏星，数来还少。望不分明，几枝春树北河道。

回思无限影事，惜花曾早起，花外啼鸟。漏响拖帘，香痕想帐，都是芳时情抱。

浮名误了。便如此天涯，一鞭霜草。没见风来，小旗偏自袅。
蒋莘田学使自河南寄示新刻赋寄二首 其二
陈恭尹（清代）

别来吟兴定何如，老树庭边客渐疏。积水在门梅雨后，新蝉依岸荔香初。

中州纸贵今时赋，少室峰高昨日书。犹记去年相送地，粤人千里拜干旟。
见诸公唱和暮春诗轴次韵作九首
晁说之（宋代）

那识春将暮，山头踯躅红。
潮生芳草远，鸟灭夕阳空。
乌贼家家饭，槽船面面风。
三吴穷海地，客恨极难穷。
伊吾绝句
成书（清代）

玉关遗址已模糊，谁识瓜沙旧版图。欲旁天山寻地志，不闻疏勒近伊吾。
四月二十七日登灵洲阁明日前迓新漕回首望阁
曾丰（宋代）

昨日我登山阁上，前村人落世尘中。
今还望望寻村去，复觉区区与世同。
眼界那分清与浊，心机已破碍为通。
撙斋寄语灵洲老，莫向空边更说空。
小雨
项安世（宋代）

小雨散炎毒，微风生早秋。
清凉人意足，厌浥草光浮。
夜枕梦新热，晓窗梳不收。
茅栏听好语，香稻起西畴。
偈颂一百四十二首 其八十二
释广闻（宋代）

大机圆应，大用现前。斩新日月，特地乾坤，知恩方解报恩。
冬至后作呈秘阁侍郎
李昉（宋代）

节辰才过一阳生，草树依依已有情。
杨柳莫嫌凋旧叶，牡丹还喜动新萌。
潜惊绿竹微添翠，暗觉幽离渐变声。
从此日长天又暖，时时独入小园行。
寄郁仪宗侯
邓渼（明代）

自向朱门启薜萝，白云丛桂倚婆娑。
亲裁《同姓诸王表》，家习《中山孺子歌》。
腹有三壬宁论贵，胸藏二酉不言多。
生儿且喜称隆准，胜带皆鸣九子珂。
过严陵呈前人
赵抃（宋代）

使棹穿溪弥屈曲，溪鸥随棹更徘徊。地经严隐翻高尚，应转心轻在柏台。
从子淮过省寄伯中弟
楼钥（宋代）

我家伯父德余辉，吾弟风标具体微。
七叶欣闻五争奋，四人先喜一雄飞。
忍贫老尚甘箪食，教子今方擢省闱。
他日双椿临六桂，麻衣俱换绿衣归。
归田四咏为宪副卞苏溪赋（卞名□）
杨慎（明代）

日出烟消露晞，百丈清江钓矶。
船似天边稳坐，鱼若空行无依。
袄霭歌星独往，婆娑舞月方归。
兆熊不梦渭叟，狎鸥久忘汉机。¤
送萧处士归缑岭别业
许浑（唐代）

醉斜乌帽发如丝，曾看仙人一局棋。宾馆有鱼为客久，

乡书无局到家迟。缑山住近吹笙庙，湘水行逢鼓瑟祠。

今夜月明何处宿，九疑云尽碧参差。
与何光远赠答诗（龙女留别光远）
龙女（唐代）

负妾当时寤寐求，从兹粉面阻绸缪。

宫空月苦瑶云断，寂寞巴江水自流。
寿范洁斋 其三
吴泳（宋代）

泸水风涛七载还，今年赢得在家山。临流领客清溪上，滴露抄书翠竹间。

晚计作堂应未晚，閒居成赋恐难閒。云昏八表边烽息，须得伊人护玉关。
春日
汪藻（宋代）

一春略无十日晴，处处浮云将雨行。
野田春水碧于镜，人影渡傍鸥不惊。
桃花嫣然出篱笑，似开未开最有情。
茅茨烟暝客衣湿，破梦午鸡啼一声。
奉送日本国使空海上人橘秀才朝献后却还
昙靖（唐代）

异国桑门客，乘杯望斗星。来朝汉天子，归译竺乾经。

万里洪涛白，三春孤岛青。到宫方奏对，图像列王庭。
仆有书五千卷藏明恩山房乱后幸存胡山甫寄一
舒岳祥（宋代）

岁久残僧屋，吾书故不尘。
持经入深竹，分韵与闲人。
花气闻慈像，松凉施四隣。
细思贫最好，怀璧每壮身。
贺范安抚上事十绝 其三
项安世（宋代）

忽引风帆下玉京，傍人惟见此身荣。君侯未解眉间摺，元是忠文去国情。
西湖十景竹枝词 其九 龙泓漱玉
徐熥（明代）

骊珠不动小龙眠，井水无波玉镜鲜。携手与郎同一照，忽惊花发并头莲。
送钱虚白鍊师还茅珊 其二
袁华（明代）

双舄凌空去莫扳，惟闻飞佩玉珊珊。故家遗老俱凋谢，采药名珊自往还。

凤尾盖随云影动，鹿皮冠映雪痕斑。海桑陵谷虽迁变，独有壶中日月閒。
天仙子·楼外轻阴两澹伫
张元干（宋代）

命赋长短句，乃得天仙子，写呈两公，末章并发一笑

楼外轻阴两淡伫。数点杏梢寒食雨。少年油壁记寻芳，梁苑路。今何处。千树红云空梦去。

惊见此花须折取。明日满城传侍女。情知醉里惜花深，留两住。听莺语。一段风流天赋与。
何秀才郊园五首
司马光（宋代）

褰裳涉幽涧，日落烟岩空。
踌躇待新月，长啸来清风。
绝句六十四首
张伯端（宋代）

要得谷神长不死，须凭玄牝立根基。
真精既返黄金室，一颗灵光永不离。
题扇
仇远（元代）

欹枕闻春雨，闭门见绿阴。
可人歌扇底，犹有惜春心。
梅花集句 其十一
李龏（金朝）

无热天中第一仙，幽姿高韵独萧然。画图省识春风面，莫遣孤芳老涧边。
游仙词 其八
袁华（明代）

坐骑赤鲤挟琴高，璊玉新治小并桃。笑指积金峰下路，醉吹尺八听松涛。
涂中书怀
李洪（宋代）

载驰十驿倦骖騑，已讶缁尘染素衣。
历历征人数行店，翩翩越鸟恋南飞。
贪看树向城头绿，不觉春从海际归。
客鬓渐凋孤壮志，岂缘微禄恋轻肥。
速陈李二居士还茅山
刘宰（宋代）

髯李魁然玉抱璞，淡陈萧散出林鹤。
华阳洞口笑相逢，三风自奏钧天乐。
飞云出岫本无心，大隐不必皆山林。
朱弦自振出水音，王乔梅福古犹今。
君不见洛之南涯温生北涯石，明月滩头弄澄碧。
河阳御史一张罗，晓猿自掩松关寂。
久旱得雨方一犁，山南种豆犹其时。
山僮倚担迟君归，语君雨过黄独肥，
亦有晚笋穿疏篱。急归烧笋煮黄独，
北山移文可无续。
奉题樵云吟藁以畀其子
吴澄（元代）

读尽樵云野叟诗，樵歌犹似入云时。歌声未共樵柯烂，底处樵家有此儿。
送宇文粹二首
刘克庄（宋代）

昔以县为滩，于今粹亦难。
纵令急符下，且放大弦宽。
航海船粳白，游山谱荔丹。
应怜铜墨吏，舒惨在毫端。
诸人颇有和余百梅诗者各赋一首
刘克庄（宋代）

贫儿篱下看花窠，曾见千株玉雪麽。
画得诗禅三昧少，诗如无住一联多。
过时结实心犹苦，从古调羹味在和。
我坐耸肩穷到老，君肩欲耸又如何。
曹南官舍怀诸兄弟
张扩（宋代）

舍南舍北百花春，不奈扬雄四壁贫。与世周旋宁作我，罢官休去亦由人。

有家那办录伧鬼，无用犹堪托社神。准拟他年风雨夜，论诗酌酒话酸辛。
梦睹
梅尧臣（宋代）

闭目光不扬，梦睹良亦审。
既非由目光，所见定何禀。
白日杳无朕，冥遇尝在寝。
此恨不可穷，悲泪空流枕。
郊居岁暮因书所怀
权德舆（唐代）

养拙方去諠，深居绝人事。返耕忘帝力，乐道疏代累。

翛然衡茅下，便有江海意。宁知肉食尊，自觉儒衣贵。

烟霜当暮节，水石多幽致。三径日闲安，千峰对深邃。

策藜出村渡，岸帻寻古寺。月魄清夜琴，猿声警朝寐。

地偏芝桂长，境胜烟霞异。独鸟带晴光，疏篁净寒翠。

窗前风叶下，枕上溪云至。散发对农书，斋心看道记。

清言覈名理，开卷穷精义。求誉观朵颐，危身陷芳饵。

纷吾守孤直，世业常恐坠。就学缉韦编，铭心对欹器。

元和畅万物，动植咸使遂。素履期不渝，永怀丘中志。
别林伯常国博 其二
林希逸（宋代）

岁晚交亲久寂寥，明时剩喜入旌招。玉融名邑虽多士，橐从无人已四朝。

我分长閒守龙具，君宜闻健侍鸡翘。从今出处分岐路，对月相思梦愈遥。
次韵牡丹
方岳（宋代）

银壶贮雪褪轻红，费尽思量句不工。
若使春风但桃李，春风殊未可雌雄。
道上梅
苏泂（宋代）

栗棘蓬边父老家，不知来历便横斜。
思量却是无心种，逢着春风偶自花。
宿湖中
王慎中（明代）

苍茫烟景晦，舟楫自如家。
宿处随鸥鸟，秋初惜月华。
遥心连浦雁，归梦滞江花。
为客谁知者，疏灯水一涯。
代人挽王待制
曾丰（宋代）

盘盘胸次五车书，凛凛朝端烈丈夫。
诡道至前无肯可，危言及上有都俞。
熊罴声撼据关虎，鹰隼气吞凭社孤。
遗直莫容遗爱在，王公名字与湖俱。
马汝砺府倅入觐乃翁侍读先生以诗示之还治予步韵以赠
苏葵（明代）

纷纷利名场，爱早畏迟暮。腾踏尽争先，有如舟兢渡。

谁怜三月花，偶值终朝雨。既不谬书空，岂眩今为注。

笑彼斗筲徒，捧腹作蛙怒。宾僚谅匪轻，况是纱笼护。

倾阳心愈丹，驰祝万年祚。卮酒就高堂，斓斑学莱仆。

子年本方青，亲发亦未素。宴赐承天恩，蓼萧被瀼露。

造化有足徵，否泰自更互。德星近微垣，祥光在门户。

莫言行路难，暂蹴南还屦。赵轨称循良，清白天所付。

我非邵尧夫，解究天人数。以往测未来，报君五云路。

尺蠖屈后伸，物理此其固。赠言和杨春，窃愧负贩裤。

玉堂有老仙，锦衣绣搏鹭。示辞差胜韩，摩挲谢庭树。

白璧纵投泥，元不沾滓污。仰笑千载人，徒誇何物妪。

汪汪千顷波，眼前见风度。鲤庭浃月谈，义理益厌饫。

内充气尤宏，岂倩外物助。金玉与土苴，轻重在自悟。

喧阗鼓淫哇，寂寥伤大濩。世情不足怜，古道请共慕。

恬淡齐王晞，愚直汉长孺。冷热熟较量，刚柔曷吞吐。

长啸向秋山，烟消却如故。
次韵赵佥为赵宰画野水多於地春山半是云盖宰
方岳（宋代）

竹屋无人肯见过，寒云自傍钓船多。
老仙更在云深处，奈此春山野水何。
感遇二十五首
张耒（宋代）

怀王弃屈子，憔悴楚江湄。
终然葬鱼腹，终古耀文词。
千年洛阳葬，作赋不无讥。
谓当弃之去，览德乃下之。
君臣本大伦，当以恩义持。
如皆轻合散，是与涂人夷。
灵均岂愿沉，深意实在兹。
傅怀终泣死，何亦拳拳为。
次韵孙古岩立春
陈著（宋代）

一声唤起便成春，向日庭台总可人。
本与东风旧相识，一回相见一回新。
寄林黄中
王十朋（宋代）

郎星夜照贵池口，渐见祥光烛牛斗。甘棠遗爱留浔阳，尽道前无此太守。

我亦弭楫清溪滩，秋风吹浪高于山。与君相去才咫尺，形影隔绝烟波间。

晨起扬帆欲东去，风伯江神两俱怒。吾侪行止端由天，天气未佳聊且住。
阮郎归 其二 夏日阁中
夏言（明代）

雨过红云覆苑墙。龙池草色芳。隔花宫漏午偏长。

人闲白玉堂。

绿树静，碧荷香。葵心赤向阳。五弦天上舜琴张。南薰殿阁凉。
祝圣清旦登星坛唱步虚下坛晓雾四开晴景熙然
程公许（宋代）

峻极先峰接绛霄，佩环催肃大昕朝。步虚杳渺吟崆峒，飙驭依昕驻郁萧。

拟效嵩呼腾汉阙，细听天籁响虞韶。班回徙倚危栏望，红日初升宿雾消。
湖上别野
张濡（宋代）

弱柳舒眉学远山，四山斜亸绿云鬟。
平湖如鉴一回照，西子明妆浓淡间。
万年赠乡僧贲老 其二
王十朋（宋代）

学通儒释浩无边，江浙声名二十年。见说胸中有论语，欲从师向此参禅。
西江月·金粟如来出世
辛弃疾（宋代）

金粟如来出世，蕊宫仙子乘风。
清香一袖意无穷。洗尽尘缘千清。

长为西风作主，更居明月光中。
十分秋意与玲珑。拚却今宵无梦。
壶中天 题莲趺先生芙蓉湖棹歌后
顾翎（清代）

回塘数里，渐秋风剩绿，吹满凉意。潇洒闲园，临岸住、最称幽人意憩。

竹阁来欧，荷亭延鹭，曲槛通流水。相招兰艇，还邀鱼弟同载。

何殊泛宅龟蒙，笔床茶灶，寄赏尘嚣外。从此云波，幽绝处、好听渔歌欸乃。

蓬影遮晴，秋灯碎雨，几度鲈乡醉。湖干烟月，料应染遍吟翠。
题庵壁
陆游（宋代）

万叠青山绕镜湖，数椽自爱野人居。
风来松度龙吟曲，雨过庭余鸟迹书。
小疾不妨寻酒去，丰年偶及挂冠初。
有金可散还多事，四壁萧然计未疏。
黄鹤洞中仙 继重阳韵
马钰（金朝）

因遇出嚣尘，终日常颠耍。狂舞狂歌任自然，无意马。收得灵灵帕。。真水涌来高，真火降来下。黄鹤洞中仙要成，扶风马。两曜交光射。
君马黄
李白（唐代）

君马黄，我马白。
马色虽不同，人心本无隔。
共作游冶盘，双行洛阳陌。
长剑既照曜，高冠何赩赫。
各有千金裘，俱为五侯客。
猛虎落陷阱，壮夫时屈厄。
相知在急难，独好亦何益。
赋得边马有归心
林大春（明代）

血汗洒金微，丹心恋玉畿。主恩深国士，客阵仗天威。

敢谓河精出，真乘星将飞。赤松闻庙略，白羽识兵机。

夜夜胡笳发，年年塞草肥。杀身那足论，愿裹伏波归。
句
张潮（唐代）

寒林苞晚橘，风絮露垂杨。（《纪事》。又见周瑀诗中）
病起始浴二首 其一
曾几（宋代）

无数尘埃一病身，不蒙湔拂几经旬。政须皂荚相料理，可笑梁州阴子春。
清 其四
程公许（宋代）

翛翛竹色蘸清尊，更借阴风荡午暄。博得亲颜开一笑，佳名须记寿星轩。
即事六绝
邓深（宋代）

昏烟漠漠雨霏霏，四月轻寒浸裌衣。
叶满筠篮桑径晚，杜鹃声急楝花飞。
东风二章
欧阳詹（唐代）

东风叶时，匪沃匪飘。莫雪凝川，莫阴沍郊。

朝不徯夕乃销，东风之行地上兮。上德临慝，匪戮匪枭。

莫暴在野，莫丑在阶。以踣以歼，夕不徯朝。

陇西公来浚都兮。

东风叶时，匪凿匪穮。莫蛰在泉，莫枯在条。

宵不徯晨乃繇。东风之行地上兮。上德为政，匪食匪招。

莫顾于家，莫流于辽。以饱以回，晨不徯宵。

陇西公来浚都兮。
记小圃花果二十首 其十四 海棠
刘克庄（宋代）

雨恼颦西子，晴扶睡贵妃。老夫方入定，为尔一撩诗。
览镜书怀
李白（唐代）

得道无古今，失道还衰老。
自笑镜中人，白发如霜草。
扪心空叹息，问影何枯槁？
桃李竟何言，终成南山皓。
次韵仆射相公侍燕集英长句 其一
王安礼（宋代）

天授嘉符帝祖宫，仙枝产秀福来崇。金茎对峙灵根固，云朵交升圣泽通。

法驾留观知锡羡，从臣称庆未辞穷。诗人只解歌行苇，宁识君王造化功。
南海马大夫远示著述兼酬拙诗辄著微诚再有长句时蔡戎未弭故见于篇末
刘禹锡（唐代）

汉家旄节付雄才，百越南溟统外台。身在绛纱传六艺，腰悬青绶亚三台。

连天浪静长鲸息，映日帆多宝舶来。闻道楚氛犹未灭，终须旌旆扫云雷。
寿比部吴孟浚尊人念江八十
何吾驺（明代）

凡鸟栖枳棘，野鹜营稻梁。九霄览高德，众仰维凤皇。

相维吴太览，若为盛世翔。平生慎言诺，林樾爱景光。

读书以淑世，山静知日长。渊源溯自始，修祠念宗祊。

以及马鬣封，拱木必追扬。子姓咸拱揖，曰维览之功。

维览罔或懈，曰其敢不将。祖宗式来歆，是用降百祥。

子姓交欣欣，咸以祝无疆。其岁在戊辰，令子骤腾骧。

赫赫服尔官，起家司农郎。皇恩笃所生，爵览玉鸣珰。

览既秩清署，谦挹协珩璜。曷从达官游，抱志泉石盟。

夜分览古史，格言纪缥缃。古道照颜色，毋或废权衡。

自谓笔为钓，取乐砚为耕。令子敦乃职，直道与时撄。

飘然归子舍，诉诉视阶楹。戒之安若命，毋为剖不平。

谓己为无罪，何以奉主成。但自从吾游，三径有馀芳。

是用多岁月，天机自徜徉。中原乱烽火，高居发慨慷。

闻之九千秋，览寿偕毋双。康健无与比，玉树森成行。

世家盛门阀，指顾羡笏床。乃应太史占，岁星在闽乡。

圣主急遗贤，岩穴贲玄黄。令子出大用，毋负亶栋梁。

览心本忠君，天寿览永昌。窃拟九如诗，祇心颂福庆。
和朱水乡韵
赵必象（宋代）

江湖双鬓短，风雨一灯孤。
买酒初尝芡，抄诗细截蒲。
织耕同德曜，编简对韩符。
怕有伤时句，磨教稜角无。
答林南江二首 其一
梁以蘅（明代）

徙倚棂轩前，萧散更悽恻。凉风入我户，促织居我壁。

诗节忽变迁，感此意何极。嗟我同心友，千里会一夕。

握手初论交，不辨主与客。雅志慕古人，历历见肝膈。

鲍叔欢在今，平仲何必昔。常恐大鹏飞，一朝复离析。
春芜婉仙夫人侍儿也风致婉妙年甫及笄其父将为择耦夫人送之以诗余为继声
孙原湘（清代）

来是嫣然去黯然，盈盈未是嫁时年。鸟犹带绫方呼熟，草亦如花要趁鲜。

曾学大家羞更好，便为贫妇德须贤。遥知此去芦帘下，魂绕璚楼玉镜前。
逆旅主人家园木犀始开谨辍两握副以二绝句驰
曾丰（宋代）

月里秋犹未满机，人间风露发其微。
悬知朱墨长生睡，急诏黄香略解围。
初春岩桂着花诗人太和令君首赋佳篇才臣伯和
周必大（宋代）

蟾窟云根夜夜新，天台子落四时荣。
君看月桂閒花草，犹似长春窃此名。
偈颂一百六十首
释宗杲（宋代）

无路是赵州，老将足机筹。
关南并塞北，当下一时收。
奉送少司空李棠翁老师之金陵 其四
余继登（明代）

昔校陪京士，曾看吴苑花。今参玄武部，还泛大江槎。

世路疲行役，风尘老岁华。栖筠原重望，日下看宣麻。
春日二绝 其一
沈辽（宋代）

壁下茶铛久不黔，更无白眼与人嫌。春来老困还多睡，时有狂风入破帘。
初归杂咏
陆游（宋代）

小园五亩翦蓬蒿，便觉人迹间可逃。
尽疏珍禽添尔雅，更书香草续离骚。
药苗可斸携长鑱，黍酒新成压小槽。
老入鵷行方彻悟，一官何处不徒劳！
追和李白秋浦歌十七首 其四
郭祥正（宋代）

霜落荻洲晚，水残鱼市衰。唯逢采荷女，素手理轻丝。
杂咏 其五
华镇（宋代）

兰膏不御鬓云垂，紫玉拈来懒自吹。西望阳关何处是，寂寥空度杏花时。
和粹老云居之句 其三
彭汝砺（宋代）

颠倒纵横如彼何，清词丽句不妨多。维摩亦漫称居士，木榻堪怜似老婆。
雁荡
蔡戡（宋代）

又持一节向东州，自怪平生欠此游。胜地百年开雁荡，漏天千此泻龙湫。

云生半岫轻随足，泉落空岩急打头。却恨昔贤无辙迹，谢公岭上更迟留。
望仙都山二首 其一
谢翱（宋代）

鼎湖只在柱峰上，地险山空不可家。山下人居五六月，天风吹雨碧荷花。
冬至和适庄即事韵
王柏（宋代）

跛躄废人事，来投大士家。
清谈半窗月，澹坐一杯茶。
燕豆来霜果，鸲瓶浸腊花。
葭浮才一日，芳思已无涯。
次韵傅子文绝句
陈与义（宋代）

风雨门前十日泥，荒街相伴只筇枝。
从今老子都无事，落尽园花不赋诗。
诉衷情·长因蕙草忆罗裙
晏几道（宋代）

长因蕙草忆罗裙
绿腰沉水熏
阑干曲处人静
曾共倚黄昏
风有韵，月无痕
暗消魂
拟将幽恨
试写残花
寄与朝云
哥舒歌
西鄙人（唐代）

北斗七星高，哥舒夜带刀。
至今窥牧马，不敢过临洮。
秋坐碧玉楼偶成
陈宪章（明代）

造次中秋过，商量九日来。
诗将秋景澹，菊共老人开。
时节陶潜醉，江山宋玉哀。
平生沧海意，不受白鸥猜。
台州使君赵寺丞致馈
释居简（宋代）

滔滔银浦寒飕飗，一涓一滴皆清流。向来却立望云汉，朣朣华清县高秋。

霞标一万八千丈，雪兔霜蟾在其上。光分四海凉如水，小试丹丘一千里。
句
马戴（唐代）

申胥任向秦庭哭，靳尚终贻楚国忧。
又作二首自解
陆游（宋代）

灵府安平四体和，经时止酒颊常酡。
老生要是常谈尔，吐纳余闲即按摩。
往鄜州
张公药（金朝）

出门旋复入崎岖，行路真将蜀道如。埽冻村童烧积叶，趁春田妇鬻新蔬。

雪花被岸中流黑，云气涵山众壑虚。老子频年厌羊酪，故溪新绿正肥鱼。
慧林中禅师真赞
黄庭坚（宋代）

廓然豁尔，师不自知。
工何能写，晬然衎尔。
工以为真，师不谓之假。
金然玉尔，物自宾之。
木然石尔，孰能亲之。
维丹青不能新之，其孰能陈之。